虹桥镇（上海市）

虹桥镇是中华人民共和国上海市闵行区一個鎮，勒垃闵行区东北部，北到徐虹支线对过是长宁区，西到上海外环高速，南面到七宝镇界搭仔徐汇区界，东面是徐汇区，镇域面积8.98平方公里，户籍人口6.88万人（2011年），外来流动人口6.98万人（2011年），人户分离人口2.74万人（2011年），外籍人士2.85万人（2011年）。

 名字由来 
虹桥镇箇名字原先是蒲汇塘丄一座桥个名字，因为老底子夏天落好雨，勒垃跨塘桥丄好看到西面出彩虹哉。

 历史 
 明清时期 
虹桥镇是明朝正德年间形成个，清朝嘉庆辰光成为虹桥市。镇北面叫北滩，塘南面叫南街。

 民国时期 
民国初年，店集中勒南街丄，北滩有得布庄、轧花场，全镇有32隻行业、56爿店。

1927年3月29号，虹桥镇划进上海特别市蒲淞区。

抗日战争里向，虹桥镇勒垃日伪“清乡”封锁线里向，市面开始冷清。

 上海市新泾区、西郊区时期 

1949年5月24号，中国人民解放军第三野战军第二十七军八十一师打进虹桥镇，上海市军事管制委员会接管。1949年5月份开始，上海市军事管制委员会新泾区接管委员会先后设有5隻办事处，下头有6隻镇、69隻行政村、386隻自然村，箇当中有虹桥镇。

1950年6月份，因为龙华区面积忒大，虹桥镇蒲汇塘以南部分划畀新泾区，设虹桥乡搭仔新泾乡。。1956年3月份，新泾、虹桥两镇帮新泾区一道撤销，并进西郊区。1958年8月份，上海市西郊区诸翟、宝北、宝南、莘庄、朱行、西郊6乡，七宝镇全部搭仔虹桥、华村、上中、华漕4乡部分地区划畀上海县。

 上海县时期 
1958年，改成虹桥人民公社。

1981年，北新泾镇、新泾公社、虹桥公社部分地共0.45平方公里（乃朝东华大学延安路校区一圈）划畀长宁区。

1983年12月份，虹桥大队改成虹桥乡。

1984年9月份，上海县漕河泾、龙华、北新泾3镇搭仔龙华、梅陇、虹桥、新泾、北桥5乡177隻生产队共49.98平方公里划畀上海市区。1986年，勒垃虹桥乡拆出来个部分土地丄成立虹桥经济技术开发区，也就是现在个长宁区虹桥街道个大部分地区。1988年，虹桥乡拆出个部分土地丄成立漕河泾新兴技术开发区，是漕河泾街道、虹梅路街道个一部分。

1992年7月份，虹桥乡虹四、西郊划畀长宁区，龙华乡、虹桥乡个虹三、虹南、星联、长春四隻村划畀徐汇区。同年，上海县撤销改闵行区，虹桥乡撤乡改镇。

 闵行区时期 
1994年，虹四、西郊两隻村重新划畀虹桥镇，闵行、长宁东面按照徐虹支线、西面按照沪青平公路中心线重划区界，程家桥街道、虹桥镇个边界箇老确定。

1997年，龙柏新村街道成立，主要是原虹桥镇西郊村、先锋村、华光村地块，辖区包括龙柏新村、金汇花园、华光村，2000年10月份拿航华街道吃脱，改叫龙柏街道。2010年1月23号，龙柏街道正式撤销，原先龙柏新村街道管个地方侪划畀虹桥镇。

2010年底，全镇112隻生产队正式撤销建制；2011年4月份，挺下来个6隻村委会也全部拆大队，侪变成城市居民哉。

 产业 
20世纪80年代前，虹桥镇一度是上海市顶重要个农业基地之一，主要种板叶乔菜、牛心菜（即卷心菜）、虹桥矮脚青菜、小闸黄狼南瓜、四月慢青菜咾啥个菜，勒垃上海名气响唻。

20世纪80年代以后，城市发展，虹桥镇农业比重下降；到2011年，虹桥镇彻底呒没行政村，到2016年，虹桥镇个第一产业或农业、副业项目一片空白。

乃朝，虹桥镇个产值主要来自第三产业，第三产业比重好超过七成，特谓是农用、工业土地置换成商务用地，造商务楼、写字楼、综合体，而且侪是原先虹桥镇各村个村办集体企业持有个，所有原先村里向个居民侪有得分红。

虹桥镇还有得一眼工业，比方讲上海乳品二厂。

 参见 
虹桥路
虹桥机场
虹桥街道
虹桥开发区
虹桥商务区
新虹街道

 参考